Zápis zmien alebo zánik zapisovaných údajov
spoločenstva vlastníkov bytov a nebytových priestorov
Pri registrácii je potrebné postupovať v zmysle zákona č. 182/1993 Z. z. o vlastníctve bytov a nebytových priestorov v znení neskorších predpisov (ďalej len cit. zákon).

K zápisu zmien alebo zániku zapisovaných údajov spoločenstva do registra je potrebné Okresnému úradu Žilina, odboru všeobecnej vnútornej správy, oddeleniu správnemu, štátneho občianstva a matrík predložiť:

•	žiadosť v listinnej forme „Návrh na zápis zmien zapisovaných údajov v registri SVBaNP“, (7_Vzor_listu_Návrh_na_zápis_zmien_v_registri), je povinný podať predseda alebo poverený vlastník bytu alebo nebytového priestoru v dome do 30 dní odo dňa, keď zmeny nastali, pričom pravosť podpisu na návrhu musí byť úradne osvedčená,

•	dodatok k zmluve o spoločenstve v dvoch vyhotoveniach, ak sa týka zmeny alebo zániku údajov zapisovaných do registra (podpisuje vlastníkmi poverená osoba),

•	prezenčnú listinu (zoznam vlastníkov bytov a nebytových priestorov podľa úplného listu vlastníctva) alebo hlasovaciu listinu a výsledok písomného hlasovania

•	zápisnicu zo zhromaždenia vlastníkov bytov a nebytových priestorov v dome alebo hlasovaciu listinu a výsledok z písomného hlasovania - zápisnica musí obsahovať najmä:

1.	termín a miesto konania zhromaždenia vlastníkov alebo písomného hlasovania,
2.	odsúhlasený program zhromaždenia a výsledky hlasovania k jednotlivým bodom programu,
3.	znenie prijatých rozhodnutí vlastníkov na zhromaždení,
4.	iné skutočnosti o ktorých rozhodli vlastníci bytov a nebytových priestorov v dome na zhromaždení vlastníkov,
5.	otázky písomného hlasovania a jeho výsledky,
6.	meno, priezvisko a podpisy predsedajúceho, zapisovateľa a overovateľov.
          
•	údaje zvoleného predsedu potrebné pre vyžiadanie výpisu z registra trestov 

•	doklad o zaplatení správneho poplatku vo výške 20 € 

Podľa ust.  § 7c ods. 2 cit. zákona predseda sa volí na tri roky, preto po uplynutí funkčného obdobia je potrebné vykonať novú voľbu predsedu a túto skutočnosť oznámiť registrovému úradu podľa § 7 ods. 8 cit. zákona, a to aj v prípade, ak ide o voľbu toho istého predsedu. Od 1.1.2016 predsedom spoločenstva môže byť len vlastník  alebo spoluvlastník bytu alebo nebytového priestoru v dome.(8_Vzor_listu_Návrh_na_zápis_zmien_v_registri_predseda)

Ak spoločenstvo na zhromaždení prijme rozhodnutie, ktoré znamená zmenu alebo zánik zapisovaných údajov uvedených v §7 ods. 7 cit. zákona, musí predložiť správnemu orgánu podľa §7 ods. 2 cit. zákona návrh na zápis týchto zmien.